  Туспуктэм: vk.com (Сергей Юрин) Наталия Сильвестрова Пичи Пурга ёросысь Уча (Ильинское) черкогуртын Илия пророклы сӥзем черкез выльдон ужъёс мыно. Со ёросын нырысетӥез пуктэмез луэ, Удмуртиын но нырысетӥосыз пӧлын. Черк лулчеберет кылёсбуръя улосвыл синпелетъёс пӧлы пыртэмын. Со сярысь ёрослэн тӧроез Сергей Юрин «ВКонтакте» мерлыко вотэсысь бамаз ивортӥз. Черклэсь гырлыжугоннизэ тупатъязы, юртлэсь азьпалзэ выльдон ужъёс ӝыныезлэсь трослы быдэстэмын ни. Али купол липетэз тупатъяло, пушсэ лэсьто, борддоръёсты буяло. « Инмар юрттэмен ужмы азьланьтӥське. <…> Азьпалан ужмы трос на. Тау Инмарлы, ӟеч адямиос вань, кин милемлы кужыменыз но коньдонэн юрттэ. Соослы бадӟым тау шуэм потэ. Вӧсяськонъёс, гырлыос шуккон дыръя тӥ черкмес адӟиськоды но адӟоды, Та вашкала храмез выльдонын тӥляд но тыршемды вань шуыса шӧдоды но валалоды » Отец Вячеслав, Илия пророклы сӥзем черклэн настоятелез Вань мылкыд карисьёс черкез выльдон понна юрттэткузьым сётыны быгато. Со сярысь пыр-почгес 8-912-858-77-42 (отец Вячеслав) телефон номеръя жингыртыса яке «Вконтакте» мерлыко вотэсысь тодыны быгатоды. Тодэ вайытом, Сьӧлтаын черекез выльысь улӟыто. Тегъёс: черк тупатъянужъёс ПичиПурга Удмуртия  